
Vår dato                Vår referanse


  03/8620-2  
Saksbehandler, innvalgstelefon
Arkivnr.
Deres referanse

Jørn Berg, 62551172
434.11-D  
  
Tynset kommune
2500 Tynset

Iverksettelse av fellingstillatelse på bjørn i Tynset og Alvdal kommuner i Hedmark

Det vises til søknad av 17.08.2003 fra Bondåsen/Moanlia, Fåset og Glomma/Folla sankelag om fellingstillatelse på bjørn. Videre vises det til søknad av 14.08.2003 fra Glomma/Folla sankelag og samtaler med sankelagene 16.08 og 17.08. Melding om iverksettelse av fellingstillatelse ble gitt 17.08.2003.

Bakgrunn

Statens naturoppsyn har til sammen påvist 24 sauer tatt av bjørn innenfor området til Bondåsen/Moanlia, Fåset sankelag og Glomma/Folla sankelag. Bjørnen ble sporet 16.08. og det siste kadaveret er fra 17.08. I løpet av de siste dagene er det dokumentert 5 sau tatt av bjørn i det aktuelle området. Det er tidligere i beitesesongen (23.07.) iverksatt fellingstillatelse for deler av dette skadeområdet.

Generelt

I brev av 24. juni 1994 har Miljøverndepartementet fastsatt grensene for et kjerneområde for bjørn i Hedmark. Hensikten med kjerneområdene er å sikre de store rovdyras reproduksjons- og overlevelsesmuligheter for derigjennom å legge forholdene til rette for langsiktig levedyktige bestander. Det aktuelle skadeområdet ligger utenfor kjerneområdet. Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriften formålsparagraf (§1) fremgår det at: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” Dette innebærer blant annet at terskelen for at skadefelling kan gis vil være høyere innenfor kjerneområdet enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 06.06.2003 fra Direktoratet for naturforvaltning er fylkesmennene i Sør-Norge gitt myndighet til å sette i verk fellingstillatelse på inntil 2 bjørner i 2003. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av bjørn som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Det er registrert omfattende bjørneskader i området siden begynnelsen av juli. Til sammen er 24 sauer påvist tatt av bjørn, det ferskeste skadetilfellet inntraff 17.08.

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. I det aktuelle området går det i overkant av 1500 sau på beite. I tillegg er også naboområdene viktige beiteområder for sau. Skadeområdet ligger utenfor kjerneområdet for bjørn.  Fylkesmannen kan vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området. Det er for deler av området gitt tilsagn til sanking, men dette vil ikke kunne omfatte hele det aktuelle skadeområdet.  Fylkesmannen vil videre vektlegge viktigheten av å iverksette tiltak som gjør at tapene av sau kan opphøre i det aktuelle området. Fylkesmannen vil imidlertid bemerke at dersom bjørnen ikke blir felt, vil tidlig sanking etter hvert bli et aktuelt tiltak også for de resterende besetninger i fellingsområdet. Det vises i den forbindelse til erstatningsforskriftens § 4, der det framgår at dyreeier har et selvstendig ansvar for å sette inn tiltak ved ugunstige og/eller uakseptable forhold for beitende dyr i utmarka.

Konklusjon:

Etter fylkesmannens vurdering tilsier skadeforløpet og skadeomfanget, i kombinasjon med faren for nye skader og mangel på ytterligere forebyggende tiltak, at fellingstillatelse på en bjørn bør iverksettes. Fylkesmannen gir med bakgrunn i dette fellingstillatelse på 1 bjørn til Tynset og Alvdal kommuner. Tynset kommune får ansvaret for å lede gjennomføringen av fellingsforsøket.

Følgende vilkår er knyttet til fellingstillatelsen:

1.  Fellingsområdet har følgende avgrensning: Fra Steimokrysset mellom Rv 3 og Rv. 29 mot Folldal opp til krysset mellom Rv 29 og/Strålsjøvegen (Einunnas utløp i Folla) fra krysset vegen gjennom Strålsjøen til Naustermoen ved Savalen videre langs Savalens sør og østside over Haugvangen, videre over Bratthøa og over Storåsen til Rv 3 og denne sørover til Steimokrysset.

2.   Fellingstillatelsen gjelder for tidsrommet søndag 17.08..2003 kl. 14.00 til mandag 01.09..2003 kl. 12.00. 

3.   Fellingstillatelsen gjelder ikke for bjørn som er radiomerket.

4.  Fellingstillatelsen gjelder ikke for binner med unger.

5.  Det er kun jegere som er oppnevnt av kommunene som kan delta i fellingsforsøket. I tillegg kan Statens naturoppsyn (SNO) bistå ved fellingsforsøket i den grad de har anledning til det.

6.   Det gis et samlet fellingsvederlag på kr. 7.500,- til dekning av kostnader i forbindelse med organisering og gjennomføring av fellingsforsøket. 

7.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 06.06.2003. Kopi av dette brevet følger vedlagt. Brevets innhold skal være kjent for deltakerne på fellingslaget.

8.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

9.  Med hjemmel i Viltlovens §52, siste ledd, har DN i sitt brev av 31.5.02 gitt tillatelse til bruk av løs hund under forsøk på felling, dersom dette anses aktuelt. Nødvendige tillatelser etter bufeloven og reindriftsloven må i så fall innhentes av fellingslaget.
10.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Ettersøket skal ikke igangsettes før fylkesmannen er kontaktet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med bjørn, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen - tlf.nr. 970 29840. 

Dersom bjørn felles, skal det gis melding direkte til Erling Maartmann, tlf. 941 49676 eller Jørn Berg 970 29841, hvis det ikke oppnås kontakt via vakttelefonen. 

Fellingsstedet skal kunne påvises dersom fylkesmannen krever dette.
Fylkesmannen kan til enhver tid trekke tilbake fellingstillatelsen på 1 bjørn i Tynset kommune. For øvrig gjelder vilkår gitt i brev av 06.06.2003 fra Direktoratet for naturforvaltning.

Søknaden er behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000. Avgjørelsen kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Jørn Berg e.f.




Tom Hjemsæteren

seksjonssjef




viltforvalter

Vedlegg:
Direktoratets brev av 06.06.03.


Melding om rett til å klage på forvaltningsvedtak

Kopi:
Alvdal kommune


Lensmannen i Tynset


Lensmannen i Alvdal


Fåset sankelag v/ Reidar Leet, 2500 Tynset


Bondåsen/Moanlia sankelag v/Jan Håkon Moen, 2500 Tynset


Glomma/Folla sankelag v/Karl Vidar Sørhus, 2560 Alvdal


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


postmottak(fm-he.stat.no

